สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันที่ 1 เมษายน 2558
1 เม.ย. 2558

สำนักข่าวอินโฟเควสท์รายงานว่า ดัชนีหุ้นออสเตรเลียปิดตลาดวันนี้ร่วงลง เนื่องจากหุ้นกลุ่มเหมืองและพลังงานถูกแรงขายกดดัน หลังจากที่ราคาสินค้าโภคภัณฑ์ ซึ่งรวมถึงแร่เหล็กและน้ำมัน ปรับตัวลดลง นอกจากนี้ ภาวะซื้อขายยังได้ปัจจัยลบจากตลาดหุ้นในต่างประเทศ หลังจากที่หุ้นสหรัฐและยุโรปต่างปิดร่วงลงเมื่อคืนนี้ ขณะที่ตลาดหุ้นเอเชียส่วนใหญ่ก็เคลื่อนไหวแดนลบในวันนี้
โดยดัชนี S&amp;P/ASX 200 ตลาดหุ้นออสเตรเลียลดลง 30.70 จุด หรือ 0.52% ปิดที่ 5,860.80 จุด ดัชนี ALL ORDINARIES ลดลง 29.00 จุด หรือ 0.49% ปิดที่ 5,832.90 จุด
ส่วนดัชนีนิกเกอิตลาดหุ้นโตเกียวปิดร่วงลงแตะระดับต่ำสุดในรอบ 3 สัปดาห์ในวันนี้ เนื่องจากข้อมูลความเชื่อมั่นทางธุรกิจของกลุ่มผู้ผลิตรายใหญ่ของญี่ปุ่น (ทังกัน) จากธนาคารกลางญี่ปุ่น (บีโอเจ) ที่อ่อนแรงมากกว่าคาด ได้บั่นทอนบรรยากาศการซื้อขาย โดยดัชนีนิกเกอิร่วงลง 172.15 จุด หรือ 0.90% ปิดที่ 19,034.84 จุด
ขณะที่ดัชนีคอมโพสิตตลาดหุ้นเกาหลีใต้ปรับตัวลง 0.62% เนื่องจากนักลงทุนเริ่มชะลอการซื้อขาย หลังดัชนีพุ่งสูงขึ้นเมื่อไม่นานนี้ ขณะที่เงินวอนแข็งค่าเมื่อเปรียบเทียบกับดอลลาร์สหรัฐ โดยดัชนีคอมโพสิตตลาดหุ้นเกาหลีใต้ (KOSPI) ขยับลง 12.58 จุด หรือ 0.62% ปิดที่ 2,028.45 จุด โดยยังมีปริมาณซื้อขายหนาแน่น 523 ล้านหุ้น มูลค่า 5.2 ล้านล้านวอน (4.7 พันล้านดอลลาร์สหรัฐ) โดยมีหุ้นบวกมากกว่าหุ้นลบในสัดส่วน 423 ต่อ 395
ขณะเดียวกันดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ดีดตัวขึ้น ภายหลังจากที่จีนได้เปิดเผยข้อมูลดัชนี PMI ภาคการผลิตที่ปรับตัวสูงขึ้น โดยดัชนีเซี่ยงไฮ้คอมโพสิตพุ่ง 62.39 จุด หรือ 1.66% ปิดที่ 3,810.29 จุด
อีกทั้งดัชนีฮั่งเส็งตลาดหุ้นฮ่องกงปิดตลาดปรับตัวเพิ่มขึ้นในวันนี้ ภายหลังจากที่จีนได้เปิดเผยว่า กิจกรรมในภาคการผลิตกลับมาขยายตัวอีกครั้งในเดือนมี.ค. โดยดัชนีฮั่งเส็งเพิ่มขึ้น 181.86 จุด หรือ 0.73% ปิดวันนี้ที่ 25,082.75 จุด
         
 